SK
7.6.2023
Úradný vestník Európskej únie
L 147/17
(80)
Komisia vzhľadom na predajné ceny výrobného odvetvia Únie poznamenala, že časť výroby v Únii (vyrábaná najmä spoločnosťami GrafTech Iberica a GrafTech France), ktorá predstavuje približne 50 % celkového predaja a výroby v Únii, bola do určitej miery dočasne chránená pred priamou hospodárskou súťažou na trhu, zatiaľ čo druhá časť (ďalší dvaja výrobcovia z Únie zaradení do vzorky) bola priamo vystavená dumpingovému indickému dovozu.
(81)
Táto situácia bola spôsobená existenciou dlhodobých zmlúv vzťahujúcich sa na predaj grafitových elektródových systémov získavaných od spoločnosti GrafTech Iberica.
Tieto dlhodobé zmluvy boli uzavreté v čase nezvyčajne vysokých cien v rokoch 2017 – 2018.
Uvedené zmluvy sú nákupnými zmluvami typu „zober alebo zaplať“ (z angl. take or pay) s garantovanou úrovňou dodávok za stanovenú cenu, pri ktorých sa kupujúci zaviazal k nákupu dohodnutého objemu tovaru za vopred určenú pevnú cenu, a to s výhradou rôznych zmluvných práv a povinností.
Dĺžka trvania týchto zmlúv bola tri až päť rokov.
Ukázalo sa, že veľmi veľká časť predaja získavaného od spoločnosti GrafTech Iberica počas obdobia revízneho prešetrovania sa uskutočnila na základe týchto dlhodobých zmlúv.
Prešetrovaním sa nezistilo, že by sa v posudzovanom období podobné dlhodobé zmluvy vzťahovali na iného výrobcu z Únie.
Vzhľadom na obmedzené trvanie dlhodobých zmlúv Komisia skonštatovala, že ich vplyv je dočasný.
(82)
Pôvod týchto dlhodobých zmlúv treba hľadať v období vysokej cenovej volatility v rokoch 2017 – 2018, ktoré siahalo až do roku 2019.
V týchto rokoch sa ceny grafitových elektród značne zvýšili na celom svete.
Dôvodom toho boli mnohé faktory vrátane zvýšeného celosvetového dopytu.
Hlavným dôvodom nárastu dopytu, ktorý uvádza výrobné odvetvie Únie, bol globálny posun v oceliarskom priemysle od vysokých pecí k elektrickým oblúkovým peciam, ktoré používajú grafitové elektródy.
Ako sa vysvetľuje v odôvodnení 79, noví konkurenti využívajúci ihličkový koks (čo je hlavná surovina používaná na výrobu grafitových elektród) v priemysle lítiovoiónových batérií okrem toho spôsobili zvýšenie nákladov na suroviny, čo prispelo k cenovej volatilite.
S cieľom riešiť tento problém cenovej volatility boli dlhodobé zmluvy na dodávanie prešetrovaného výrobku získavaného od spoločnosti GrafTech Iberica dohodnuté s trvaním od troch do piatich rokov.
Cieľom bolo získanie stabilnejších cien výmenou za stabilnú dodávku podľa požiadaviek klientov.
(83)
Vďaka existujúcim dlhodobým zmluvám preto mohol predaj spoločnosti GrafTech Iberica počas obdobia revízneho prešetrovania prebiehať na stabilnej cenovej hladine ([25 – 50] % nad priemernou jednotkovou predajnou cenou v Únii), a to napriek všeobecnému poklesu cien, pred ktorým nebola chránená zostávajúca časť výrobného odvetvia Únie prostredníctvom dlhodobých zmlúv.
Komisia na základe dostupných informácií, ako sú objemy predaja prešetrovaného výrobku, na ktoré sa nevzťahovali dlhodobé zmluvy a ktoré sa získavali od spoločnosti GrafTech Iberica, ako aj predaja druhých dvoch výrobcov z Únie zaradených do vzorky, odhadla, že priemerná cena na trhu, na ktorý sa nevzťahovali podmienky dlhodobých zmlúv, bola približne o [25 – 50] % nižšia ako priemerná jednotková predajná cena v Únii na celkovom trhu.
Priemerná predajná cena v Únii počas obdobia revízneho prešetrovania preto presne neodráža situáciu konkurenčných cien na trhu Únie, ktorú výrazne ovplyvnil lacný a dumpingový dovoz z Indie a Číny.
5.4.3.2.
Náklady práce (84)
Priemerné náklady práce výrobcov z Únie zaradených do vzorky sa v posudzovanom období vyvíjali takto: Tabuľka 9 Priemerné náklady práce na zamestnanca 2018
2019
2020
Obdobie revízneho prešetrovania
Priemerné náklady práce na zamestnanca (EUR)
91 856
87 714
84 993
87 519
Index
100
95
93
95
Zdroj: vyplnené dotazníky od výrobcov z Únie zaradených do vzorky.
(85)
Priemerné náklady práce sa v posudzovanom období mierne znížili.
Priemerné náklady práce na zamestnanca sa celkovo znížili o 5 %.
Tento trend bol z veľkej miery ovplyvnený určitým poklesom počtov zamestnancov, ako sa vysvetľuje v odôvodnení 74.